Predkladacia správa

Ministerstvo financií SR na základe intenzívnej spolupráce s Európskou bankou pre obnovu a rozvoj (ďalej len „EBOR“ alebo „banka“) má záujem o zriadenie špeciálneho Fondu technickej spolupráce Slovenskej republiky a Európskej banky pre obnovu a rozvoj, ktorý by bol financovaný Ministerstvom financií SR a ktorého správcom by bola EBOR na základe navrhovanej Dohody medzi vládou Slovenskej republiky zastúpenou Ministerstvom financií Slovenskej republiky a Európskou bankou pre obnovu a rozvoj o Fonde technickej spolupráce Slovenskej republiky a Európskej banky pre obnovu a rozvoj (ďalej len „dohoda“). Fond bude určený výhradne na podporu aktivít slovenských subjektov s cieľom pomoci transformujúcim sa krajinám východnej Európy a strednej Ázie pri ich prechode na trhové hospodárstvo s dôrazom na podporu súkromného sektora. 

     	Fond sa bude sústreďovať  na financovanie poradenských služieb a technickej pomoci so zámerom posilnenia a upevnenia obchodných väzieb slovenských subjektov v danej oblasti, aktívneho zapojenia slovenských subjektov do projektov EBOR na základe úspešného výberového konania a skvalitnenia podnikateľského prostredia a podnikateľských schopností slovenských subjektov. Prioritou Ministerstva financií SR je zabezpečiť, aby sa naplno rozvinula spolupráca EBOR s našimi podnikateľskými sujektmi na tretích dynamicky sa rozvíjajúcich trhoch, a aby slovenské subjekty mali z operácií EBOR prospech.

     	Zhodnotenie vzťahov s Európskou bankou pre obnovu a rozvoj - EBOR
     	EBOR je medzinárodnou finančnou inštitúciou, ktorá vznikla na základe Zmluvy o založení EBOR podpísanej v Paríži 29. mája 1990. Zmluva nadobudla platnosť 28. marca 1991. Banka začala vykonávať svoju činnosť 15. apríla 1991. Jej sídlo je v Londýne. Akcionármi EBOR je  61 krajín (vrátane 30 prijímateľských), samostatný vklad má Európske spoločenstvo a Európska investičná banka. Slovenská republika je členom EBOR od roku 1993. Patrí na základe konštituenčnej dohody uzavretej v roku 1991 (novelizovanej v roku 1993 po rozpade ČSFR) spolu s Českou republikou, Maďarskom a Chorvátskom do jednej konštituencie. Celková výška upísaného kapitálu SR je 85,34 mil. EUR, z ktorých 22,4 mil. EUR predstavuje výšku splateného vkladu a zvyšnú časť tvorí kapitál na požiadanie. Slovenská republika vlastní na základe výšky upísaného kapitálu 8534 akcií EBOR.
     	Poslaním EBOR je pomoc krajinám strednej a východnej Európy a bývalého Sovietskeho zväzu hlásiacich sa k demokracii a pluralizmu pri rozvíjaní trhovo orientovaných hospodárstiev. Konkrétne sa EBOR snaží napomôcť rozvoj súkromného sektora v rámci daného hospodárstva investičnými operáciami a mobilizáciou zahraničného a domáceho kapitálu. V súčasnosti sa EBOR formou poradenskej činnosti, poskytovaním pôžičiek, kapitálovým vstupom a garanciami angažuje v 30 krajinách od strednej a východnej Európy až po strednú Áziu. Banka má okrem sídla v Londýne svoje kancelárie v mnohých krajinách svojej pôsobnosti. Napriek svojej vlastníckej štruktúre EBOR investuje prevažne do projektov mimo verejného sektora, a to spoločne s komerčnými partnermi. 
     	Súlad dohody so zahraničnopolitickými záujmami Slovenskej republiky

      	Na základe teritoriálneho zamerania fondu predovšetkým na krajiny západného Balkánu a bývalého východného bloku možno konštatovať, že uzatvorenie dohody je plne v súlade so zahraničnopolitickými záujmami Slovenskej republiky, a to vzhľadom k vysokému potenciálu daných teritórií pre rozvoj vzájomných vzťahov, ako aj kvôli urýchleniu imperatívu hospodárskej a sociálnej transformácie danej oblasti. Na základe uznesenia vlády SR č. 170 zo 4. marca 2009 týkajúceho sa Strednodobej stratégie oficiálnej rozvojovej pomoci SR na roky 2009 – 2013 bolo identifikovaných 19 prioritných krajín rozvojovej pomoci SR. Fond bude teritoriálne pokrývať 14 z nich (Albánsko, Bielorusko, Bosna a Hercegovina, Čierna Hora, Gruzínsko, Kazachstan, Kirgizsko, Macedónsko (FYR), Moldavsko, Mongolsko, Srbsko, Tadžikistan, Ukrajina a Uzbekistan).

	Zodpovednosť za implementáciu tejto dohody nesie EBOR a za Slovenskú republiku Ministerstvo financií SR. Povinnosti pre obe inštitúcie vyplývajúce z vytvoreného špeciálneho Fondu technickej spolupráce Slovenskej republiky a Európskej banky pre obnovu a rozvoj sú definované v návrhu dohody.

	Návrh dohody je vypracovaný v súlade s právnym poriadkom Slovenskej republiky a všeobecnými zásadami medzinárodného práva. Prekladaný návrh dohody je medzinárodnou zmluvou, ktorá je podľa vnútroštátnych právnych predpisov zmluvou vládnej povahy, na  ktorej platnosť sa nevyžaduje súhlas Národnej rady Slovenskej republiky.

Predmetný návrh bol posudzovaný v rámci medzirezortného pripomienkového konania a na rokovanie vlády Slovenskej republiky sa predkladá bez rozporov. 

Súčasťou materiálu je doložka finančných, ekonomických, environmentálnych vplyvov, vplyvov na zamestnanosť a podnikateľské prostredie. Zo strany Ministerstva financií Slovenskej republiky pôjde o jednorázový príspevok vo výške 1 000 000 EUR financovaný z rozpočtu kapitoly Všeobecná pokladničná správa.
     	
Dohoda sa uzatvára v dvoch pôvodných vyhotoveniach v anglickom jazyku. Anglický text dohody tvorí prílohu č. 1 tohto materiálu.